戏画松柏壁
王当 (Song)
穷山数家聚，官况羁若旅。冰厅昼日永，眇眇谁与语。眷彼苍髯生，结友得新甫。奋笔写瑰姿，双虬见墙堵。饱霜柯叶老，积日皮骨枯。上有云垂天，惨淡阁寒雨。下有溪漱石，牵确绝埃土。材奇生长艰，根瘦卓立苦。交柯寒相依，雷陈共然许。分干或相避，廉蔺驯两虎。信非同根生，要是岁寒侣。众木猥连林，哙等何足伍。君看桃与李，秾丽相媚妩。情态能几时，纷纷可堪数。